CELEX: 32016R0094
Language: sl
Date: 2016-01-20 00:00:00
Title: Uredba (EU) 2016/94 Evropskega parlamenta in Sveta z dne 20. januarja 2016 o razveljavitvi določenih aktov schengenskega pravnega reda s področja policijskega sodelovanja in pravosodnega sodelovanja v kazenskih zadevah

2.2.2016   
            
            
               SL
            
            
               Uradni list Evropske unije
            
            
               L 26/6
            
         UREDBA (EU) 2016/94 EVROPSKEGA PARLAMENTA IN SVETA
   z dne 20. januarja 2016
   o razveljavitvi določenih aktov schengenskega pravnega reda s področja policijskega sodelovanja in pravosodnega sodelovanja v kazenskih zadevah
   EVROPSKI PARLAMENT IN SVET EVROPSKE UNIJE STA –
   ob upoštevanju Pogodbe o delovanju Evropske unije in zlasti člena 82(1)(d) ter člena 87(2)(a) in (c) Pogodbe,
   ob upoštevanju predloga Evropske komisije,
   po posredovanju osnutka zakonodajnega akta nacionalnim parlamentom,
   v skladu z rednim zakonodajnim postopkom (1),
   ob upoštevanju naslednjega:
   
               (1)
            
            
               Izboljšanje preglednosti prava Unije je bistveni del strategije, ki jo izvajajo institucije Unije za boljšo pripravo zakonodaje. V tej zvezi je primerno, da se akti, ki ne služijo več nobenemu namenu, razveljavijo.
            
         
               (2)
            
            
               Več aktov iz schengenskega pravnega reda, sprejetih na področju policijskega sodelovanja in pravosodnega sodelovanja v kazenskih zadevah, zaradi svoje začasne narave ali zato, ker je bila njihova vsebina povzeta v poznejših aktih, ni več relevantnih.
            
         
               (3)
            
            
               Namen Sklepa Izvršnega odbora SCH/Com-ex (93) 14 (2) je bil v praksi izboljšati pravosodno sodelovanje pri preprečevanju nedovoljenega prometa s prepovedanimi drogami samo v primerih, ko je država članica zavrnila sodelovanje. Navedeni sklep je zastarel z začetkom veljavnosti Konvencije o medsebojni pravni pomoči v kazenskih zadevah med državami članicami Evropske unije, vzpostavljene z Aktom Sveta 2000/C-197/01 (3), ki omogoča poglobljeno sodelovanje med državami članicami na področju medsebojne pravne pomoči glede vseh kaznivih dejanj in s tem tudi glede prometa s prepovedanimi drogami.
            
         
               (4)
            
            
               V Izjavi Izvršnega odbora SCH/Com-ex (97) decl. 13 Rev. 2 (4) so bile obravnavane ugrabitve mladoletnikov in nezakonit odvzem mladoletnika osebi, ki ji je bila dodeljena pravica do varstva in vzgoje, s strani enega od staršev. Navedena izjava je zastarela z začetkom veljavnosti Uredbe (ES) št. 562/2006 Evropskega parlamenta in Sveta (5) ter Izvedbenega sklepa Komisije 2013/115/EU (6), v katerih so določena nova pravila o kontroli mladoletnikov, ki prečkajo zunanje meje, in povezanih dejavnostih uradov SIRENE.
            
         
               (5)
            
            
               S Sklepom Izvršnega odbora SCH/Com-ex (98) 52 (7) je bil sprejet schengenski priročnik o čezmejnem policijskem sodelovanju za pomoč državam članicam pri izvajanju čezmejnih operacij. Navedeni sklep je zastarel, ko je bila vsebina priročnika vključena v posodobljeni katalog priporočil za pravilno uporabo schengenskega pravnega reda in najboljših praks v policijskem sodelovanju, priročnik o čezmejnih operacijah in zbornik za uradnike za zvezo pri organih pregona.
            
         
               (6)
            
            
               S Sklepom Izvršnega odbora SCH/Com-ex (99) 11 Rev. 2 (8) je bil sprejet Sporazum o sodelovanju v postopkih glede prometnih prekrškov. Navedeni sporazum je bil sklenjen med določenimi državami članicami in tudi z dvema tretjima državama (Islandijo in Norveško). Zato ni del schengenskega pravnega reda. Poleg tega ni nikoli začel veljati, nobena država članica pa tudi ni dala izjave v skladu s členom 20(3) navedenega sporazuma glede uporabe sporazuma med tistimi državami članicami, ki so ga ratificirale. Zato navedeni sklep ni več relevanten in bi ga bilo treba razveljaviti.
            
         
               (7)
            
            
               V Sklepu Sveta 2008/173/PNZ (9) so bili podrobno določeni obseg, organizacija, usklajevanje in postopki potrjevanja za nekatere teste, ki so namenjeni oceni, ali je schengenski informacijski sistem II (SIS II) skladen s tehničnimi in funkcionalnimi zahtevami, kakor so določene v pravnih instrumentih o SIS II. Pravni učinek navedenega sklepa je prenehal 9. aprila 2013, ko je SIS II začel delovati.
            
         
               (8)
            
            
               Zaradi pravne varnosti in jasnosti bi bilo treba zastarele sklepe in izjavo razveljaviti.
            
         
               (9)
            
            
               Ker cilja te uredbe, in sicer razveljavitve več zastarelih aktov Unije s področja policijskega sodelovanja in pravosodnega sodelovanja v kazenskih zadevah, ki sodijo v schengenski pravni red, države članice ne morejo zadovoljivo doseči, temveč se lažje doseže na ravni Unije, lahko Unija sprejme ukrepe v skladu z načelom subsidiarnosti iz člena 5 Pogodbe o Evropski uniji (PEU). V skladu z načelom sorazmernosti iz navedenega člena ta uredba ne presega tistega, kar je potrebno za doseganje navedenega cilja.
            
         
               (10)
            
            
               V skladu s členoma 1 in 2 Protokola št. 22 o stališču Danske, ki je priložen PEU in Pogodbi o delovanju Evropske unije (PDEU), Danska ne sodeluje pri sprejetju te uredbe, ki zato zanjo ni zavezujoča in se v njej ne uporablja. Ker ta uredba nadgrajuje schengenski pravni red, se Danska v skladu s členom 4 navedenega protokola v šestih mesecih od dne, ko Svet sprejme to uredbo, odloči, ali bo to uredbo prenesla v svoje nacionalno pravo.
            
         
               (11)
            
            
               Ta uredba predstavlja razvoj določb schengenskega pravnega reda, pri katerem Irska sodeluje v skladu s členom 5(1) Protokola št. 19 o schengenskem pravnem redu, vključenem v okvir Evropske unije, ki je priložen PEU in PDEU, in členom 6(2) Sklepa Sveta 2002/192/ES (10).
            
         
               (12)
            
            
               Po uradnem obvestilu, ki ga je Združeno kraljestvo poslalo 24. julija 2013 v skladu s prvim stavkom prvega pododstavka člena 10(4) Protokola št. 36 o prehodni ureditvi, so se zgoraj navedeni zastareli sklepi in izjava prenehali uporabljati za Združeno kraljestvo s 1. decembrom 2014 na podlagi drugega stavka prvega pododstavka člena 10(4) navedenega protokola. Združeno kraljestvo zato ne sodeluje pri sprejetju te uredbe, ki zato zanj ni zavezujoča in se v njem ne uporablja.
            
         
               (13)
            
            
               Ta uredba za Islandijo in Norveško predstavlja razvoj določb schengenskega pravnega reda v smislu Sporazuma med Svetom Evropske unije in Republiko Islandijo ter Kraljevino Norveško o pridružitvi obeh k izvajanju, uporabi in razvoju schengenskega pravnega reda (11), ki spadajo na področje iz člena 1 Sklepa Sveta 1999/437/ES (12).
            
         
               (14)
            
            
               Ta uredba za Švico predstavlja razvoj določb schengenskega pravnega reda v smislu Sporazuma med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda (13), ki spadajo na področje iz člena 1 Sklepa 1999/437/ES v povezavi s členom 3 Sklepa Sveta 2008/149/PNZ (14).
            
         
               (15)
            
            
               Ta uredba za Lihtenštajn predstavlja razvoj določb schengenskega pravnega reda v smislu Protokola, podpisanega med Evropsko unijo, Evropsko skupnostjo, Švicarsko konfederacijo in Kneževino Lihtenštajn o pristopu Kneževine Lihtenštajn k Sporazumu med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda (15), ki spadajo na področje iz člena 1 Sklepa 1999/437/ES v povezavi s členom 3 Sklepa Sveta 2011/349/EU (16) –
            
         SPREJELA NASLEDNJO UREDBO:
   Člen 1
   Razveljavitev zastarelih aktov
   Razveljavijo se naslednji akti:
   
               —
            
            
               Sklep SCH/Com-ex (93) 14 (boj proti nedovoljenemu prometu s prepovedano drogo),
            
         
               —
            
            
               Izjava SCH/Com-ex (97) decl. 13 Rev. 2 (ugrabitve mladoletnikov),
            
         
               —
            
            
               Sklep Sch/Com-ex (98) 52 (policijski priročnik),
            
         
               —
            
            
               Sklep SCH/Com-ex (99) 11 Rev. 2 (prometni prekrški) in
            
         
               —
            
            
               Sklep 2008/173/PNZ (testi SIS II).
            
         Člen 2
   Začetek veljavnosti
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v državah članicah v skladu s Pogodbama.
      V Strasbourgu, 20. januarja 2016
      
         
            Za Evropski parlament
         
         
            Predsednik
         
         M. SCHULZ
      
      
         
            Za Svet
         
         
            Predsednik
         
         A.G. KOENDERS
      
   
   
      (1)  Stališče Evropskega parlamenta z dne 24. novembra 2015 (še ni objavljeno v Uradnem listu) in odločitev Sveta z dne 14. decembra 2015.
   
      (2)  Sklep Izvršnega odbora z dne 14. decembra 1993 o izboljšanju praktičnega sodelovanja sodstva v boju proti nedovoljenemu prometu s prepovedano drogo (SCH/Com-ex (93) 14) (UL L 239, 22.9.2000, str. 427).
   
      (3)  Akt Sveta z dne 29. maja 2000 o ustanovitvi Konvencije o medsebojni pravni pomoči v kazenskih zadevah med državami članicami Evropske unije, v skladu s členom 34 Pogodbe o Evropski uniji (UL C 197, 12.7.2000, str. 1).
   
      (4)  Izjava Izvršnega odbora z dne 9. februarja 1998 o ugrabitvah mladoletnikov (SCH/Com-ex (97) decl. 13 Rev. 2) (UL L 239, 22.9.2000, str. 436).
   
      (5)  Uredba (ES) št. 562/2006 Evropskega parlamenta in Sveta z dne 15. marca 2006 o Zakoniku Skupnosti o pravilih, ki urejajo gibanje oseb prek meja (Zakonik o schengenskih mejah) (UL L 105, 13.4.2006, str. 1).
   
      (6)  Izvedbeni sklep Komisije 2013/115/EU z dne 26. februarja 2013 o Priročniku SIRENE in drugih izvedbenih ukrepih za drugo generacijo schengenskega informacijskega sistema (SIS II) (UL L 71, 14.3.2013, str. 1).
   
      (7)  Sklep Izvršnega odbora z dne 16. decembra 1998 o Priročniku o čezmejnem policijskem sodelovanju (SCH/Com-ex (98) 52) (UL L 239, 22.9.2000, str. 408).
   
      (8)  Sklep Izvršnega odbora z dne 28. aprila 1999 o Sporazumu o sodelovanju v postopkih glede prometnih prekrškov (SCH/Com-ex (99) 11 Rev. 2) (UL L 239, 22.9.2000, str. 428).
   
      (9)  Sklep Sveta 2008/173/PNZ z dne 18. februarja 2008 o testih schengenskega informacijskega sistema druge generacije (SIS II) (UL L 57, 1.3.2008, str. 14).
   
      (10)  Sklep Sveta 2002/192/ES z dne 28. februarja 2002 o prošnji Irske, da sodeluje pri izvajanju nekaterih določb schengenskega pravnega reda (UL L 64, 7.3.2002, str. 20).
   
      (11)  UL L 176, 10.7.1999, str. 36.
   
      (12)  Sklep Sveta 1999/437/ES z dne 17. maja 1999 o nekaterih izvedbenih predpisih za uporabo Sporazuma, sklenjenega med Svetom Evropske unije in Republiko Islandijo ter Kraljevino Norveško, v zvezi s pridružitvijo teh dveh držav k izvajanju, uporabi in razvoju schengenskega pravnega reda (UL L 176, 10.7.1999, str. 31).
   
      (13)  UL L 53, 27.2.2008, str. 52.
   
      (14)  Sklep Sveta 2008/149/PNZ z dne 28. januarja 2008 o sklenitvi Sporazuma med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda v imenu Evropske unije (UL L 53, 27.2.2008, str. 50).
   
      (15)  UL L 160, 18.6.2011, str. 3.
   
      (16)  Sklep Sveta 2011/349/EU z dne 7. marca 2011 o sklenitvi Protokola med Evropsko unijo, Evropsko skupnostjo, Švicarsko konfederacijo in Kneževino Lihtenštajn o pristopu Kneževine Lihtenštajn k Sporazumu med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda, v zvezi zlasti s pravosodnim sodelovanjem v kazenskih zadevah in policijskim sodelovanjem, v imenu Evropske unije (UL L 160, 18.6.2011, str. 1).